OpenLLM-France/wikimedia huggingface dataset:
# An Angelus

Oberennoù damheñvel pe handelvoù all zo ivez, gwelout An Añjeluz.
| ◄ Litaniou Jesus | An Angelus | Ar Regina Cœli ► |
* Un Arc’hæl à bers an Autrou
* A zisquennas eus an Evou, (bis.)
* D’annonç da vari oa choaset
* Evit Mam da Salver ar bed. (bis.)
* Ave Maria.
* Mari a respontas neuse,
* Servicheres oun da Zoue ; (bis.)
* Bezet great eta em andret
* Ervez m’oc’h eus dign annoncet. (bis.)
* Ave Maria.
* Neuse concevas ur Buguel
* Dre vertus ar Speret santel ; (bis.)
* Hac ar Verb en em incarnet,
* Etoues an dud en deus bevet. (bis.)
* Ave Maria.
* Pedit, Mam santel da Zoue,
* Evidomp oll e Vajeste, (bis.)
* Ma vezimp din eus ar graçou
* A bromet Jesus hon Autrou. (bis.)
* Pedenn da Zoue.
* Va Doue, pa hon heus desquet
* Gant ant Eal en deus annoncet, (bis.)
* An Incarnacion eürus
* Eus hon Autrou ho Map Jesus. (bis.)
* Dreizi pliget gueneoc'h ive
* Scuilla ho craç en hon ene (bis.)
* M’hor c’hunduo e Bassion
* Da c’hloar ar resurreccion. (bis.)
* Ny er goulen, Tad eternel,
* Dre Jesus-Christ ho Map santel ; (bis.)
* Ha ma choumo gueneomp bepret
* Oc’h assistanç e pep andret. (bis.)
# An Anjelus

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* En Angelus (UN Æl a berh Doué), e-barzh Er Règl ag en drivet-Urh a Benigen
* An Angelus (Un Arc’hæl à bers an Autrou), e-barzh Canticou spirituel composet evit usach ar Missionou, 1836
* En angelus (Ni hou salud guet caranté), e-barzh Trente mélodies populaires de Basse-Bretagne gant Louis-Albert Bourgault-Ducoudray
Gwellout ivez :
* Donezon Jesus gant Gw. ar C’hoad (war don Ni ho salud gant karantez)
* Ann Angelus gant Narsis Kelien
* Anjelus ar Mintin gant Filomena Kadored
* Angelus an noz gant J. L’Helgoualc’h
# An Amzer Dremenet

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Ann amzer dremenet (1846)
* Ann amzer dremenet (1867)
* Ann amzer dremenet (1883)
E Gwerziou Barz ar Gouet, gant Emil Ernod :
# An Angelus (Catechis, 1817)

| ◄ An Ave, Maria | An Angelus | Ar Chapelet ► |
Dious ar mintin, dagreis-deiz ha dious an noz e ve laret an Angelus, pe teir Ave, Maria, evit trugarecaat Doue teir gueich an deiz a incarnation J. C., hac evit henori ar Verc’hes mam d’on Salver, peini a bedomp da intercedi evidomp. Exceptet er Sul hac en amser baschal, da laret eo, aboe ar Sul Fasq bete sadorn an Dreindet, e tleer laret an Angelus voar an daoulin evit gounit an indulgeanç.
# An Anaon (Bocher)

Oberennoù damheñvel pe handelvoù all zo ivez, gwelout An Anaon.
| ◄ An nôr Drailhet | An Anaon | Avel ar yaouankiz ► |
« Pedomp eta braz ha bihan, » Koz, yaouank, tud a bep stad, » Evit an Anaon en poan, » Oh ! pedomp a galon vad ! »
* Noz gouel an Holl-Zent ! Moueziou ar c’hleier
* A zam ma spered a boan, a breder…
* Deut ez on aman en kreiz ar c’hoat bras
* O sonjal pellât hag evit ankouas
* An envor poanius a wask ma c’halon
* Gant tristidigez gouel an Anaon.
* Karet am ije marteze tec’hel…
* Ha c’hoaz nan ! — Pep tra a deu d’am gervel
* Ha da laret d’in : — « O kemer true,
* Lavar eur beden evit hon ine ! »
* Au noz a zo splan, an oabl digoumoul,
* Ar reo-gwen a goue war ar bed sioul ;
* Ouz lein an Nenvou, steredennet kaer,
* Al loar o sevel a strink he sklerder,
* Deliou ar choajou n’int ket c’hoaz kouezet,
* Mes an darnvuian a zo alaouret,
* Ha na c’hortozont nemed eun ezen
* D’o distaga ouz ar skour da viken…
* O kaeran taolen evit eun hunvre
* Mar na vije kaon… — Peuc’h, en han Doue
* Dre ar vro tro dro, eus an holl douriou
* Ar c’hleier a deul o c’hlemmadennou,
* Hag eus an draouien da lein ar mene,
* N’ eus nemed eur galv : kemerit true !…
* Ar c’hlaz hirvoudus a garg an douar
* Gant eur voubouen zo leun a c’hlac’har…
* Kerkent, o burzud ! gant ar c’hlaz galvet,
* Dre-holl, en dro d’in, bue zo savet :
* Ar c’hoat a zihun dimeus e sioulder,
* Hag an ezennig a c’houe gwall-dener,
* An deliou melen a grog da drouzal,
* A goue d’an douar… Na gredan finval…
* Holl a-us d’am fenn o deus tarnijet,
* En dro d’am botou ez int ’n em vodet ;
* Setu me nec’het ; trouz peb delien sec’h
* A zeblant mouezig eun ine en bec’h !
* Ha me, hep gouzout, a chom war o hent,
* Koulskoude henoz, evel diagent,
* E kustumont c’hoaz dont d’an tiegez
* Elec’h tremenchont o zam buegez…
* An nosvez-man eo Noz-an-Anaon,
* Henoz e klaskont peden hon c’halon ;
* — O, ma mignoned, na varc’hatet ket
* Eur bedennig d’an Anaon karet !
* Breman eo o zro ; arc’hoaz hon hini ;
* An amzer a deu, an Ankou zo kri…
* Dre-ze pa glevan trouz deliou ar c’hoat,
* Hag an avel flour skanv o c’houlbanat,
* Pa glevan ac’han kân trist eur gaouen
* O sevel du-hont eus eur goz derven,
* Pa welan a-dreuz da vannou al loar
* O nijal didrouz skeudennou liou-koar,
* E laran dustu : — Setu ineou
* O redek ar vro, o klask pedennou…
* Darn ane a ouel, darn-all a hirvoud,
* Ha war ma c’halon o deus holl galloud ;
* Ha gant kalz a fe ’laran eur beden,
* Eur beden, evit « Ar re n’emaint ket ! »
* Int o deus pleustret al lec’h a bleustran,
* Int o deus karet an traou a garan ;
* Da ouel an Holl-Zent o deus aliez
* Sonjet en poaniou an ineou kez…
* A greiz-holl warne eo deut ar Maro,
* Ar Varnedigez a zo bet garo ;
* Evelte ive — hepdale, marvad, —
* Ma ine a vo en hevelep stad ;
* Evelte e teuï da c’houlen zikour,
* Da glask aluzen eur werennad dour…
* Neuze, ma Doue, piou sonjo ennon ?
* Piou dre ar vro-man a bedo ’vidon ?
* Daoust hag eur mignon, eur mignon hepken,
* A glevo er c’hoat klemmou ma zelen ?
* … Me a gred… An Anaon anaoudek,
* N’ankouaont ket eur beden galonek !
# An Angelus (Canticou spirituel evit ar Missionou, retrejou, ha communion ar vugale)

Oberennoù damheñvel pe handelvoù all zo ivez, gwelout An Añjeluz.
| ◄ Litaniou Jesus | An Angelus | Ar Regina cœli ► |
Un Arc’hæl a bers an Autrou A zisquennas eus an Evou, (bis.) D’annonç da Vari oa choaset Evit Mam da Zalver ar bed. (bis.)
Mari a respontas neuse : Servicheres oun da Zoue ; (bis.) Bezet great eta em andret Ervez m’oc’h eus dìn annoncet. (bis.)
Neuze’ concevas ur Buguel, Dre vertuz ar Speret-Santel ; (bis.) Hac ar Verb en em incarnet, Etouez an dud en deus bevet. (bis.)
Pedit, Mam santel da Zoue, Evidomp oll e Vajeste, (bis.) Ma vezimp dign eus ar graçou A bromet Jesus hon Autrou. (bis.)
Va Doue, pa hon heus desquet Gant ant Eal en deus annoncet, (bis.)
An Incarnation eürus Eus hon Autrou ho Mab Jesus. (bis.)
Dreizi pliget gueneoc’h ive Scuilla ho craç en hon ene, (bis.) M’hor c’hunduo e Bassion Da c’hloar ar Resurrection. (bis.)
Ni er goulen, Tad Eternel, Dre Jesus-Christ ho Mab santel ; (bis.) Ha ma choumo gueneomp bepret Oc’h assistanç e peb andret. (bis.)
# Eun Nozvez pe Pedenn an Tad koz

| ◄ Doue, ho pet truez ! | Eun Nozvez pe Pedenn an Tad koz | Ar Falc’her ► |
D’an Aotrou Daniélou, maer Rosgoff.
* An noz a oa du, trist ha yen,
* Ar glao a goueze… Er-maez den !
* Pa ’n em gavchomp em zi bodet
* O tomma en-dro d’an oaled.
* Gwelet a c’helled, en eur c’horn,
* Eur zoudard o fumi e gorn ;
* E gapoten hep liou, freget,
* En tranche ’ziskoueze ’oa bet.
* A-genver d’ezan an tad koz,
* Evel eur zant war e biltoz,
* ’Lonke komzou e vab hena
* O tont d’ar gêr ar wech kenta.
* Ar re yaouank a zelaoue
* Gant prederidigez ha fe
* Epad ma luskelle, sioulig,
* Mestrez an ti he bugelig.
* Hon lagad meur a wech ’gwilc’has
* Hogen hon c’halon a startâs.
* ’Pad n’erbede ar zoudard d’eomp :
* « Kendalc’homp mat hag e trec’hfomp !
* « Kredit, o va c’hredit, ar Frans
* « A welo eur an delivrans ! »
* Pa voe deuet pred ar c’housket
* An tad koz, war e vaz harpet,
* A laras : « Ra vezo va Bro
* « Trec’h d’an Alamaned garo !
* « Doue, va fardoni a reot
* « Ne raio peden all va zeod !
* « Tud ker, daoulinomp hep gortoz
* « Ha, war hon enebour, malloz !… »
* Hag an nozveziad, unanet,
* ’Respontas : « ’Vel-se bezet graet !… »
* An noz a oa du, trist ha yen,
* Ar glao a goueze… Er-maez, den !
# Eun deiz a viz C’houevrer

Oberennoù damheñvel pe handelvoù all zo ivez, gwelout Eun deiz a viz c’houevrer.
| ◄ Kanomp a vouez uhel | Eun deiz a viz C’houevrer | Meulomp hon Salver da veza roet ► |
Eun deiz a viz C’houevrer, D’an eur a greiste(iz), Pa sone ’us pep kêr Kloc’h an teir Ave. Ave…
Eur plac’hig yaouank flamm Merc’h eur micherour, A glaske koad d’he mamm, O vont ’hed an dour.
Kreiz eur sklerijenn Dirak Bernadeta Setu o tiskenn Eun itron ar gaera.
He sae a zo gwennoc’h Eget lilienn ; Eget an oabl glasoc’h Ez eo he seizenn.
War he zreid diou rozenn En aour a weler, Er Baradoz hepken ’Z eus bleuniou ken kaer.
’N he dourn eur chapeled, Chadenn aour, greun gwenn Uheloc’h ’vez gwelet Eur ouel war he fenn.
’Kreiz ar roc’h, en he sav, ’Lies evel-se An Itron dianav A baras goude.
Meur a wech e komzas : Selaouomp he mouez Evel m’he selaouas Bernadeta gaez.
« C’houi hag ar gristenien. Ma merc’h, emezi, Evit ar bec’herien E tleit pedi. »
Aman ra vo gwelet Kalz a dud o tont, Hag eur chapel savet War ar roc’h du-hont.
Eur wech ’lavare Da Vernadeta : Ouz dour ar vammenn-se Tostait d’eva.
Dindan ar roc’h eno Biskoaz ne oa bet Nemet deliou maro Ha geot dizec’het…
Kerkent e tarzas dour, Ha diwar neuze E kav meur a glanvour Drezan ar pare.
Kalon Bernadeta A dride bemdez O klask gouzout piou ’oa Itron ar menez.
« Pebez joa d’am c’halon, D’in ma lavarit Piou ez oc’h, ma Itron, Pe ano ’zougit. »
Raktal en eur sevel He sellou d’an nec’h : « Me eo ar Vamm santel A-viskoaz dibec’h. »
Rouanez an Nenvou A davas goude : Met he madelezou Bemdez a greske.
Da Lourd, en eur gana A-vern e tered Tud da birc’hirina A bep korn ar bed.
* Trugarez d’hon Itron
* ’Vit an holl c’hrasou
* A strink dre he c’halon
* War hon eneou.
# Eul laeronsi

| ◄ Spered-Berr | Eul laeronsi | Diou goñchenn ar wrac’h ► |
Tri den a oa vont d’ar foar. War an hent e tigouezas ganto eur c’houer pignet war gein eun azen, hag ouz lost hemañ e oa eur c’havr, eur c’hloc’h ouz he gouzoug.
« Me ’bari laerez ar c’havr, » eme ar c’henta.
« Me, an azen, » eme an eil.
« Me, dilhad an den-se, » eme an trede.
Hag ar c’hentañ ha distaga ar c’hloc’h diouz gouzoug ar c’havrig, staga anezañ ouz lost an azen, ha kas ar vouchig gantañ. Ar c’hloc’h a son evel a-raok, hag ar c’houer ne oar seurt.
Pemp munud goude e teu an eil.
« Sell ’ta, » emezañ, « perak ac’h eus staget eur c’hloc’h ouz lost da azen ? »
Ar c’houer a dro e benn hag a wel eo aet e c’havr kuit.
« Aet eo va gavr gant eul laer bennak. »
« A ! » eme egile, « ho kavr marteze eo am eus gwelet o vont er c’hoad du-ze gant eun den, tres laer warnañ. »
« Eur c’havr vriz, neketa, baro hir ouz he chiñk ? »
« Eeun, unan e-giz-se. »
« Derc’hel a rafec’h va azen e-keit ha ma vezin o vont war-lerc’h al laer ? »
« Ober a-walc’h. »
Hag ar c’houer kaez d’ar red war-du ar c’hoad, hag an eil laer d’ar red kuit ivez gant an azen.
Pa zeu va den mat en-dro, gavr ebet gantañ, ne gav mui e azen.
« Allas ! » emezañ, « setu me tapet adarre ! Marteze koulskoude n’oun ket. An den-ze a oa skuiz o c’hortoz ac’hanoun hag a zo aet atao. Deomp ivez… »
Tremen a ra e-kichen eur puñs. Eno ez eus eun den o ouela. Hag ar c’houeriad d’ezañ :
« Perak emaoc’h o leñva e-giz-se ? »
« Va yalc’h a zo kouezet er puñs aze. »
« Petra ’root d’in, ha me a yelo d’he zapout ? »
« An hanter eus ar pez a zo enni.
                Pa vezer e tro da goll,
                Gwelloc’h hanter eget holl. »
« Gwir eo. Mont a ran eta, »
Hag heñ a ziwisk e zilhad hag a ziskenn er puñs.
P’emañ er goueled, egile a dec’h, dilhad va den gantañ.
Tapet eo ar c’houer adarre. Penaos e teuas er-maez ha petra a reas da c’houde, an istor n’hen lavar ket. N’ouzon ket kennebeut petra e teuas an tri laer da veza.
Steredenn Boulvriag, mae 1905.
# Eul loaiad mel da re ar c’heriou

* Kaër en deuz ma fenn bout kaled,
* Ha bout braz ma fazianted,
* Birvi a ra ma banac’h goad,
* O klevet bourc’hijen bek plad.
* Klevet bourc’hijen direvret,
* ’C’hober faë war ar baïzanted :
* Eun tol bek broud en o zac’h c’houe,
* Gwel ê bout kiger ’vit bout leue !
* Gant ho tokou lost hir, pôtred,
* ’N hanv Doue dilorc’h… dilorc’het !
* Dindan meur a dok hir-lostek,
* ’Zo spered ber azen gornek.
* Gant plu ho tok, Itron doket,
* ’N hanv Doue dilorc’h… dilorc’het !
* War lost hon c’higi ’zo ive,
* Plu ken faro evel ho re.
* Ma lugern sklêr ho plev poultret,
* ’N hanv Doue dilorc’h… dilorc’het !
* Ezen rouz hon milinerien,
* A zo ive livet en gwen.
* Ma ve gwen-gwen ho tent bepred,
* ’N hanv Doue dilorc’h… dilorc’het !
* D’ar marc’hadour ê eun dra vad,
* Rag alïes ’c’het d’ar marc’had.
* Moezik dudiuz da glevet,
* ’N hanv Doue dilorc’h… dilorc’het !
* An evned a gan ’n hon meziou,
* A zo c’hoaz flouroc’h o zoniou,
* Louzou a c’houez vad a brenet,
* ’N hanv Doue dilorc’h… dilorc’het !
* Ar bleun a zigor war ar mez,
* A zo gante kalz finoc’h c’houez.
* Glazur ’leiz ho pek a lonket,
* ’N hanv Doue dilorc’h… dilorc’het !
* Mar oarjec’h penôz veint temzet,
* Ho kenoiou na lipfec’h ket.
* Tamou friko gante ’debret,
* ’N hanv Doue dilorc’h… dilorc’het !
* Ni zo koulz liou en hon c’herc’hen,
* Ha ken pouset n’e ket hon fenn.
* Ho pec’hiou o gik a sklijet,
* ’N hanv Doue dilorc’h… dilorc’het !
* Paneved hon zaout, hon farkou,
* E koac’hfe buhan ho kofou.
* Gant ho kirri bra goloet,
* ’N hanv Doue dilorc’h… dilorc’het ;
* Gagnou ve ebarz alïes,
* Kenkoulz evel en diavez.
* AN EUN.
# Eun Arc’hael a-berz an Aotrou

Oberennoù damheñvel pe handelvoù all zo ivez, gwelout An Añjeluz.
| ◄ Jezuz a holl-viskoaz | Eun Arc’hael a-berz an Aotrou | Ni ho salud gant karantez ► |
* Eun arc’hael deut eus an Nenvou
* Da Vari a berz an Aotrou
* A gemmenas ’oa dibabet
* Evit mamm da Salver ar bed.
* Mari a lavaras neuze :
* « Servijerez oun da Zoue ;
* Em c’henver eta bezet graet
* Ar pez hoc’h eus d’in diskleriet. »
* An eil Person eus an Drinded
* Kerkent den a zo en em c’hraet,
* Bevet en deus war an douar
* A-raok mervel war ar C’halvar.
* Pedit, Gwerc’hez, Mamm Doue
* Evidomp holl ho pugale.
* Ma c’hounezimp kaout ar grasou
* ’ginnig d’imp Jezuz, hon Aotrou.
# Eun arc’hel a beurz

Oberennoù damheñvel pe handelvoù all zo ivez, gwelout An Añjeluz.
| ◄ Deut, tud fidel | Eun arc’hel a beurz | Ni ho salud gant karante  ► |
* Eun arc’hel a beurz an Otrou,
* A ziskenas euz an Envou,
* D’anons da Vari oa choazet
* Evit Mam da Zalver ar bed.
* Mari a respontas neuze :
* « Zervijeres on da Zoue :
* « Bezet eta gret em andret
* « Ar pez ec’h euz d’in diskleriet. »
* An eil Ferson euz an Dreindet
* Kenkent a zo bet inkarnet,
* Bevet a n-euz war an douar
* O c’hortos mervel er Chalvar.
* Pedet, o Gwerc’hes, Mam Doue,
* Evidomp ol e vajeste :
* Ma vezimp dign euz ar grasou
* A ofr d’imp Jezus hon Otrou.
# Eun Doue a deu d’ho kervel

| ◄ O ma Jezus, setu deut an amzer | Eun Doue a deu d’ho kervel | Poent braz eo d’ac’h, pec’her ► |
1. Eun Doue a deu d’ho kervel
Ha da ofr d’ac’h ar pardon, Diredet d’an ilis zantel Da rei d’ezan ho kalon.
Diredomp eta, kristenien, Zentomp ol ouz mouez Doue, An deiou-man d’ar bec’herien Vo pareet o ine.
2. Pel amzer zo e oa Jezus Ouz ho klask e peb fezon : Hirie e zorn trugarezus A sko c’hoaz war ho kalon.
3. Digor eo divrec’h hon Zalver D’ho stardan gant karante, E vrasan joa eo digemer Ar pec’her pa chanj bue.
4. Chadennou poner ha mezus Abouez warnoc’h marteze, Tec’het ec’h euz pel euz Jezus, Distroët en han-Doue.
5. Digenac’h netra na c’houlen Nemet ho polonte vad, Ha lakat fians ’n ho peden O sonjal ema ho Tad.
6. Warnoc’h ol zouden e skuillo E sklerijen aneve, En ho kalonou e c’houezo An tan euz e garante.
7. Gwerc’hes Vari, Mam a drue, Beniget hon mision, Roet kikour d’ho pugale Da voalc’hi net o c’halon.
# Eun Tok roz

| ◄ An Delien Zero hag an Delien Elo | Eun Tok roz | Ar C’hi Barbet oc’h ober scol ► |
Eun den iaouang a deuas da c’houlen beza resevet en eur gouent. C’hoant en doa da zervicha Jesus ha Mari, hag e c’houlenne oc’h an tad abad penauz e c’halje ober an dra-ze.
— Hen ober a reot, eme an abad, mar kirit kinnigen bemdez d’ar Verc’hez eun tok roz.
Ha penauz e rin-me an dra-ze ?
— N’oc’h eus nemet lavaret bemdez, caloneg, an Ave Maria antercant guech, (da lavaret eo ar chapelet).
Ar manac’h iaouang a roaz he c’her da ginnigen an tok roz-ze bemdez da vam Doue, hag e kendalc’has d’hen ober pell amzer.
Hogen eun dervez e voue caset da ober eur gevridi bennag a bell, hag e treuze eur c’hoad braz o lavaret dre ma zea peden an æl. Setu pa zonje nebeuta eur vanden laeron oc’h en em gaout en dro dezhan, o cregi enhan, hag oc’h he gas dirag ho c’habiten. Hema, o sellet oc’h ar manac’h a velaz roz o tont euz he c’hinou, hag eur goulmik venn o tont da gerc’hat eur rozen, o nijal kuit, hag o tont adarre da gerc’hat eur rozen all, bep Ave Maria a lavare al lean mad. Souezet o velet ar burzud-ze, rag edot neuze e creiz ar goanv, ar c’habiten a falvezas dezhan gouzout petra oa ar prizonier-ze, petra oa bet, ha penauz en doa roz evelse d’ar mare-ze euz ar bloas.
— Me a zo manac’h, eme ema, ha n’em eus ket a roz.
— Me a vel roz o tont euz ho kinou, hag eur goulm o tont d’ho destum dre ma ho zaolit.
— Evit plijout da Zoue ha d’ar Verc’hez, abad va c’houent en deus lavaret din kinnigen bemdez da vam Doue eun tok roz o lavaret antercant Ave Maria. Hen ober a ran guella ma c’hellan ; marteze eo an dra-ze oc’h eus guelet.
— Me vel ervad brema, eme gabiten al laeron, ez oun eun torfetour bras, guelet a ran n’em eus great morse ar vad. Anat eo din brema ez euz eur barados. Assuri a rer e pardon Doue d’ar bec’herien. Me ia eta da ober tokou roz d’ar Verc’hez, hag e c’hellin esperout e teuio d’am zicour d’en em savetei.
Kerkent e taol he armou, en eur discleria d’he gamaradet e fell dezhan mont da zant Jakez da bardona, ha goude-ze en em denna eun tu bennak da ober pinijen.
Al laeron all, scoet ive gant ar c’hras, a droas kein d’ho micher heuzuz ha d’ho buez dizuch, hag a ieas d’he heul. Abenn eun nebeut sizunveziou goude m’oânt bet o pardona, e kemerent oll ar zae a vanac’h er gouent ma edo o chom al lean mad-ze en doa ho distroet oc’h Doue gant ar roz a ginnige d’ar Verc’hez o lavaret ar chapeled.
# An daou vanac’h hag ar plac’hig yaouank

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Ann daou vanac’h hag ar plac’hig iaouank, gant Fañch an Uhel ;
* An daou vanac’h hag ar plac’hig yaouank, gant Maurice Duhamel
# An daou vanac’h hag ar plac’hig yaouank (Duhamel)

Oberennoù damheñvel pe handelvoù all zo ivez, gwelout An daou vanac’h hag ar plac’hig yaouank.
| ◄ Ar Plac’h he daou bried | An daou vanac’h hag ar plac’hig yaouank | Lezobre ha Morian ar Roue ► |
* Barz er ger eus a Rudon, war an hent pac’h er da Rom,
* ’Zo savet eur gouant newe, ’zo enni menec’h o chom.
TRADUCTION. — Dans la ville de Rudon, sur la route qui mène à Rome, — Est élevé un couvent neuf, où des moines demeurent.
Chanté par Maryvonne le Flem, Port-Blanc.
* Etre traon ar Rudonou hag an hent ya da Rom,
* Hag an hent ya da Rom,
* ’Zo savet eur gouent newe, enni menec’h o chom.
* ’Zo savet eur gouent newe, enni menec’h o chom.
TRADUCTION. — Entre la vallée de Rudono et le chemin qui mène à Rome, — On a bâti un couvent neuf où des moines demeurent (bis).
Chanté par Marguerite Philippe, Pluzunet. Phono F. Vallée (Fac. des L. Rennes).
* ’Barz ar gêrig a Rudono hag an hentig ’c’ha da Rom,
* ’Zo savet eur gouent newe ’zo enni menec’h o chom,
* ’Zo savet eur gouent newe, ’zo enni menec’h yaouank
* Na ne sesont na de na noz da debochi ’r merc’hed koant.
TRADUCTION. — Dans la petite ville de Rudono, et [sur] le chemin qui va à Rome — Est bâti un couvent neuf où des moines demeurent — Est bâti un couvent neuf où il y a de jeunes moines — Et ils ne cessent, ni jour ni nuit, de débaucher les jolies filles.
Chanté par Maryvonne Nicol, Plouguiel.
# An daou Zen hac an Azen.

| ◄ Al Logoden-dall, an Drez hac ar Poc’han. | An daou Zen hac an Azen. | Ar Had hac ar Vaut.  ► |
FABL 115.
An daou Zen hac an Azen.
Daou zen, eun dezert o tremen,
Var ho ent a geo eun azen ;
Ma savas disput entreze
O clascq goud da biou e vije.
Pep-hini ’nê a zonch dezàn,
E voa deut ennes evitàn,
E voa’r fortun a zigasse
An azen da bep-hini ’nê.
Entre ma voaint gant ho debat,
An azen a ya eur pennat,
Hac evel ze a neubeudo
E c’ha quit hac ho lèz eno ;
Ha pa zistrojont da zellet,
E chomjont ho daou soezet :
Eur c’heun bras neuse ho devoa,
Pa voaint tremenet ep netra.
Sans moral
Meur a hini a ve frustret
Deus eur vad a ve arruet
En defot gouzout e gemer
D’e implich evel ma cleer.
# An daou vreur

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Ann daou vreur, gant Fañch an Uhel ;
* An Daou Vreur, gant Maurice Duhamel
* An daou vreur, gant Aleksandr Ledan
# An den digalon

| ◄ Karantez | An den digalon | Kan an alc’houeder ► |
* Petra sonjaz krouer an douar,
* ’N eur lakaat ac’hanon er bed ?
* Pegwir am bo anken ha glac’har,
* Eürusted, plijadur a-bed !
* Rag va daoulagad a chomm distan,
* Na biken va gwad na vervo.
* Ouz netra va c’halon ne ra van :
* Me a zo eun den beo maro.
* Bugel, na rêen morse musc’hoarz,
* Sell dudiuz ouz mamm na tad.
* Me oa egiz eul lapousig garz,
* En ho touez, va c’hoarezed vad.
* En eur greski, mignon na mestrez
* Na vleuniaz d’in va iaouankiz.
* Me a zo savet war ar menez
* Evel an dreok kreiz ar gwiniz !
* Breman, va zud, deut oun da faëza,
* Kalz a bep tra am euz gwelet.
* Deut eo va zro dond maez ar bed-ma
* Hep am euz c’hoarzet na gouelet.
* Eun divroad oun bet er vuhez ;
* Pa vin maro, lakit varnon,
* Eur roc’h kaled e lec’h eur men-bez,
* Ma voustro stard war va c’halon.
* Peurgas
* Em c’halon n’euz na tomm na ien,
* Bepred e vez evel ar men.
* Doue heb morc’hed a fazi,
* O lakaat er bed tud ken kri.
* Morse na ve daël em lagad,
* N’ anvezan ket na fall na mad.
* Em c’halon n’euz na tomm na ien,
* Bepred e vez evel ar men.
# Enor d’ar Groaz

Oberennoù damheñvel pe handelvoù all zo ivez, gwelout Enor d’ar Groaz, zin ar c’hristen.
| ◄ Meulomp hirie a vouez uhel | Enor d’ar Groaz | Diwar lein an touriou ► |
* Enor d’ar Groaz, sin ar c’hristen
* Ha da Jesuz-Krist hon gwir Roue !
* Heuliomp ar Groaz e pep tachenn,
* Enep d’an diaoul, evit Doue !
* Gwechall ar baganed paour a dec’he pa gavent
* Eur groaz bennak en he sav dirazo war o hent :
* Outi ar boureo hepken a dostae, gant herr,
* Pa veze ret diwada eur muntrer pe eul laer.
* Abaoe m’eo bet Jezuz, e gorf staget outi,
* Abaoe m’eo bet ruziet gant gwad ar pemp gouli,
* Kals splannoc’h eget an heol, e par ’-us d’ar bed-holl
* Da c’hortoz para spontus er varn dirak an holl.
* Ar re a gar hon Salver a gar ivez e Groaz,
* Met gant an diaoul hag e re n’eo bet karet biskoaz :
* Dal m’o lezer en o roll ne weler a bep tu
* Nemet kroaziou bruzunet pe daolet el ludu.
* Jezuz-Krist en deus amzer, ne ra van na seblant,
* Met e vrec’h a vo pounner da skei p’en devo c’hoant ;
* Hag eun deiz e tibabo e re diouz re Satan,
* Da rei d’ezo eürusted ha d’ar re-man an tan.
* E-keit ma vo enoret gant an holl Kroaz Doue,
* E peuc’h c’hallot labourat, sevel ho pugale ;
* Ma kouez, e vrallo ar vro hag e kreno pep ti ;
* Netra ne bad er bed-man ma ne vez harp outi.
* Ar Groaz war dour hoc’h iliz pa vezo lakaet,
* ’Ziskouezo eo ho parroz da Jezuz gounezet ;
* Ha pa vo war an hentou e c’hallot ’n eur dremen,
* Lavarout war ho taoulin da Jezuz ho pedenn.
* Stagit ar Groaz en ho ti, ha ’kreiz hoc’h ankeniou,
* E-lec’h pec’hi, damanti, sonjit en holl boaniou
* A c’houzanvas ho Salver pa voe e-pign outi,
* E-pad teir eur hep sevel e vouez enep hini.
* Grit sin ar Groaz war ho tal da eeuna ho spered,
* War ho kenou d’e brenna ouz ar gomz difennet,
* War ho kalon d’he zomma gant ar gwir garantez,
* War ho tiouskoaz d’o c’hrenvaat dindan bec’h ar vuhez.
* Na grogit ket ’n eur benveg, n’azezit ket ouz taol,
* Hep beza graet sin ar Groaz gant feiz dirak an holl ;
* Bemnoz ’n eur vont da gousket, ’n eur dihun, da veure,
* Saludit Jezuz ha grit sin ar Groaz adarre.
* Ma enorit Kroaz Jezuz ’n ho puhez hed-ha-hed,
* Ho pez, goude ho maro, hep kroaz ne chomo ket ;
* Neuze bep sul dirazi ho tud a zaoulino,
* Ha Jezuz d’ar Baradoz hepdale ho tougo.